CELEX: C2007/247/23
Language: mt
Date: 2007-10-20 00:00:00
Title: Kawża C-393/07: Rikors imressaq fid- 9 ta' Awwissu 2007 — Ir-Repubblika Taljana vs Il-Parlament Ewropew

20.10.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 247/18
            
         Rikors imressaq fid-9 ta' Awwissu 2007 — Ir-Repubblika Taljana vs Il-Parlament Ewropew
   (Kawża C-393/07)
   (2007/C 247/23)
   Lingwa tal-kawża: it-Taljan
   Partijiet
   
      Rikorrenti: Ir-Repubblika Taljana (rappreżentanti: I. M. Braguglia, aġent, P. Gentili, avvocato dello Stato)
   
      Konvenut: Il-Parlament Ewropew
   Talbiet
   
               —
            
            
               Tannulla d-deċiżjoni tal-Parlament Ewropew ta' l-24 ta' Mejju 2007 P6_TA-PROV(2007)0209, innotifikata fit-28 ta' Mejju 2007, dwar il-verifika tal-poteri ta' l-Onor. Beniamino Donnici.
            
         
               —
            
            
               tordna lill-Parlament Ewropew ibati l-ispejjeż.
            
         Motivi u argumenti prinċipali
   Ir-rikors jinvoka ħames motivi.
   Bl-ewwel motiv il-Gvern Taljan iqajjem il-ksur ta' regoli tad-dritt, b'referenza għall-Artikoli 6 (ex 4), 8 (ex 7), 12 (ex 11), 13 (ex 12) tad-Deċiżjoni 76/787/KEFA, KEE, Euratom, ta' l-20 ta' Settembru 1976, dwar l-Att li jikkonċerna l-elezzjoni tar-rappreżentanti għall-Parlament Ewropew b'vot dirett universali (l-Att ta' l-1976) kif emendat l-aħħar bid-Deċiżjoni Nru 2002/772/KE/Euratom (1), tal-25 ta' Ġunju 2002, u b'referenza għall-Artikolu 6 UE. Meta l-Parlament Ewropew jivverifika l-poteri tal-membri tiegħu ma jistax fil-fatt jistħarreġ il-leġittimità tal-proċeduri elettorali nazzjonali u għandu biss jieħu in kunsiderazzjoni r-riżultati ta' dawn il-proċeduri kif iddikjarati skond il-liġi. Il-projbizzjoni ta' istruzzjonijiet vinkolanti u ta' ordnijiet imperattivi għall-membri stabbilita fl-Artikolu 6 ta' l-Att ta' l-1976 bl-ebda mod mhija relatata mar-rinunzja espressa minn kandidat mhux elett li jissostitwixxi kandidat elett li temm il-kariga tiegħu.
   Bit-tieni motiv il-Gvern Taljan iqajjem il-ksur ta' regoli tad-dritt b'referenza għall-Artikolu 2 ta' l-istatut għall-membri tal-Parlament Ewropew adottat bid-Deċiżjoni 2005/684/KE (2), Euratom tat-28 ta' Settembru 2005. Fil-fatt dawn id-dispożizzjonijiet ser jidħlu fis-seħħ mil-leġiżlatura 2009, u barra minn hekk jirrigwardaw biss il-membri eletti tal-Parlament Ewropew, u għaldaqstant ma jista' jkollhom ebda rilevanza għall-finijiet ta' l-evalwazzjoni tar-rinunzja ta' kandidat mhux elett li jissostitwixxi kandidat elett li temm il-kariga tiegħu.
   Bit-tielet motiv il-Gvern Taljan iqajjem il-ksur ta' regoli tad-dritt b'referenza għall-Artikolu 199 KE u għall-Artikoli 3 u 4 tar-Regoli tal-Proċedura interni tal-Parlament Ewropew. Dawn id-dispożizzjonijiet jirregolaw biss il-proċeduri interni tal-Parlament meta, fost funzjonijiet oħra, jivverifika l-poteri, u għaldaqstant minnhom ma jistax joħroġ il-poter li tiġi mistħarrġa r-regolarità tal-proċeduri elettorali nazzjonali, lanqas għal dak li jirrigwarda s-sostituzzjoni ta' kandidati mhux eletti għal kandidati eletti li temmew il-kariga tagħhom.
   Bir-raba' motiv il-Gvern Taljan iqajjem il-ksur ta' regoli tad-dritt, b'referenza għall-Artikoli 6 UE, 10 u 230 KE. Il-Parlament Ewropew ma setax ma japplikax is-sentenza tal-Kunsill ta' l-Istat Taljan, li għaddiet in ġudikat, u li kienet stabbiliet il-leġittimità tal-ħatra ta' l-Onor. Donnici. Il-Parlament Ewropew kien imissu, kieku stess, jikkontesta tali sentenza permezz ta' l-oppożizzjoni tat-terz. F'kull każ, id-deċiżjoni tal-Parlament Ewropew tmur kontra l-prinċipju ġenerali ta' l-awtorità tar-res judicata li huwa komuni għall-Istati Membri kollha.
   Bil-ħames motiv il-Gvern Taljan iqajjem in-nuqqas ta' motivazzjoni tad-deċiżjoni kkontestata. Din fil-fatt ma tindikax il-fatti li minnhom il-Parlament ikkonkluda li r-rinunzja ta' l-Onor. Occhetto li jissostitwixxi l-Onor. Di Pietro ma kinitx il-frott tar-rieda libera tiegħu.
   
      (1)  ĠU L 283, p. 1.
   
      (2)  ĠU L 262, p. 1.